El projecte es va fer fa 20 anys a càrrec de l'estudi RCR Arquitectes però mai ha entrat en funcionament ACN Riudaura.-Aquest diumenge és l'últim dia habilitat perquè els veïns de Riudaura (Garrotxa) decideixin què volen fer amb el Centre Cívic del poble. L'equipament el va projectar fa 20 anys l'estudi RCR Arquitectes i va tenir un cost de 600.000 euros. Malgrat el cost i que l'edifici està construït, mai ha entrat en funcionament; per això, l'equip de govern actual ha decidit presentar un nou projecte per saber si els veïns volen tirar-lo endavant i donar sortida a l'equipament. La consulta no és vinculant, ja que haurà de ser el pròxim alcalde i el seu equip qui gestionin el resultat. "Nosaltres no repetim, i no volíem hipotecar el nou govern", assenyala l'encara batlle, David Jané. De moment, ha votat prop del 30% del cens, la majoria telemàticament. Els resultats es faran saber aquest dilluns al matí. Les pròximes eleccions municipals a Riudaura estaran marcades per una altra votació. La que acaba aquest diumenge i que ha cridat al mig miler de veïns d'aquesta població  a pronunciar-se sobre si cal obrir el Centre Cívic, amb la proposta que en fa l'actual equip de govern. El problema és que fa dues dècades que es va construir l'equipament, que mai ha tingut cap ús. L'obra la va dissenyar el reconegut estudi olotí RCR Arquitectes, i està situada al costat de l'església del poble. Ara, l'equip de govern – que no repetirà a les eleccions del maig – ha presentat una proposta "de màxims" per tal d'adequar l'espai i que comenci a funcionar. Si els veïns s'hi acaben pronunciant a favor s'hauran d'iniciar unes obres que costaran més, fins i tot, que el que va costar l'edifici quan es va projectar: 600.000 euros. L'alcalde de Riudaura, David Jané, recorda que els costos ara són "molt superiors" i assenyala que "no han volgut escatimar cap detall". A més, diu Jané, "s'ha de complir amb la normativa i respectar la proposta icònica feta per RCR Arquitectes". Les votacions estan obertes fins aquest diumenge a les nou del vespre i només de forma telemàtica. Durant tota la setmana els veïns han pogut expressar-se presencialment o per internet. De moment, la participació rondava el 30% del cens a falta de saber els vots de diumenge. No vinculant La votació permetrà saber si el projecte que ha posat a sobre la taula el govern municipal agrada, o no, als habitants d'aquest poble de la Garrotxa. Tot i això, el resultat no serà vinculant, i per tant, el proper equip no té la obligació de tirar endavant amb la decisió. Jané explica que el motiu de no fer vinculant la pregunta és que "no es vol hipotecar" el nou equip amb una proposta i una decisió abans de començar la legislatura. Amb tot, l'encara batlle destaca que si la resposta dels veïns és afirmativa "legitima" fer la nova inversió, i si és negativa el nou equip "haurà de començar des de zero". No mirar enrere Preguntat sobre la possibilitat d'haver emprès accions legals contra l'anterior equip de govern, Jané ha explicat que ho van desestimar perquè volien "solucionar el problema". "Els recursos que hi ha són limitats i teníem dues opcions, mirar enrere o mirar endavant, i vam decidir ser proactius en això", ha conclòs.

Summary: Últim dia perquè els veïns de Riudaura decideixin què volen fer amb el Centre Cívic del poble


El cap de llista del PSOE al Congrés, Pedro Sánchez, ha insistit aquest dimecres que, després de comprovar que el ministre de l’Interior en funcions Jorge Fernández Díaz no ha presentat la seva dimissió, Mariano Rajoy l’haurà de cessar “avui mateix” i que si no ho fa “es farà a si mateix responsable”. Sánchez ha llegit aquest dimecres una declaració institucional a Orpesa (Toledo) sobre la gravació publicada pel diari Público entre Fernández Díaz i el director de l'Oficina Antifrau de Catalunya, Daniel de Alfonso, en la qual  pregunta sobre dades que incriminin dirigents d’Esquerra Republicana i Convergència.  El líder socialista ha remarcat que més enllà  de la necessitat d'aclarir com és possible que es gravin converses al despatx oficial del ministre de l'Interior, considera “absolutament inacceptable la utilització perversa de les institucions de l'Estat destinades a garantir els drets i llibertats dels ciutadans”.  El candidat afegeix que l'ús de les institucions públiques amb finalitats partidistes,” és la màxima expressió de la corrupció que hem extirpar de la vida pública” i lamenta que no sigui la primera vegada que Fernández Díaz” realitza actuacions contràries a tota norma democràtica”, recordant la seva reunió amb Rodrigo Rato en plena investigació judicial. Pedro Sánchez creu que el fet que la conversa s’hagi produït fa dos anys no treu importància als fet i que la seva transcendència s'agreuja si, com les informacions si Rajoy coneixia aquestes gestions.   “En qualsevol democràcia avançada, el ministre de l'Interior hauria de presentar la seva dimissió avui mateix. No ho ha fet, així que el president del govern en funcions, el senyor Rajoy, hauria de procedir al seu cessament immediat també avui mateix. Si el president no procedeix a aquest cessament immediat, es farà a si mateix responsable de la conducta del seu ministre”. Amb tot, Sánchez ha indicat que preveu que malauradament Rajoy no cessi el ministre i que no té res diferent d'esperar d’ell “perquè, probablement, també ara la seva resposta es resumirà en una frase: ‘Sigues fort, Jorge’”. Davant d’això, el candidat ha expressat que els ciutadans poden mostrar el pròxim 26 de juny les seves conviccions democràtiques  i “fer el que l'actual govern, amb el senyor Rajoy al capdavant, és incapaç de fer: dimitir”.  Sánchez ha mostrat el seu compromís ferm a garantir que els poders de l'Estat actuïn amb independència i neutralitat, que les forces i cossos de seguretat “estiguin al servei dels ciutadans i a protegeixin els drets i llibertats sense ingerències del poder polític”; i que la policia i la Guàrdia Civil “actuïn amb subjecció exclusiva a la llei, a l'Estat de Dret i de la persecució del delicte”. Així mateix s’ha compromès a garantir que els partits polítics democràtics puguin actuar, en la defensa de les seves propostes, en condicions d'igualtat i amb plena llibertat dins del respecte a la Constitució Espanyola i a perseguir la corrupció. “Si compto amb la confiança majoritària dels espanyols el proper 26 de juny, garantiré un govern net i una justícia independent en un país modern, com Espanya, avançat en drets i en llibertats. Un país on el govern sigui la millor garantia de les llibertats públiques i on la justícia tingui mitjans suficients i independència per poder actuar”, ha conclòs.

Summary: Sánchez insisteix que si Rajoy no cessa “avui mateix” Fernández Díaz “es farà també responsable de la seva conducta"


El PSC ha reclamat al PSOE una direcció “que sàpiga construir consens entre els diferents territoris”. Així ho ha expressat el primer secretari d’Organització del partit, Salvador Illa, en una entrevista a l’ACN, en la que ha reivindicat també l’acord de Granada com a punt de trobada de totes les federacions socialistes. Illa ha reconegut que cada federació té el seu pes i la seva importància però ha reivindicat que totes han de sentir-se integrades en la futura direcció que surti del congrés que ha de celebrar el partit. Ha posat com a exemple el pes “important” que té la federació andalusa, que fa que “no sigui entenedor un PSOE al marge del d’Andalusia”, però ha reivindicat que “totes les veus s’han d’escoltar i s’han de sentir representades”.  “Demanem que es defensi i respecti l’acord de Granada del 2013 on es parla de reforma federal de la Constitució”, ha declarat Illa. El secretari d’Organització ha reivindicat que aquest és “un punt de consens molt important” que es va assolir entre “les diferents famílies i territoris” del PSOE i per això ha valorat que té una “vigència molt clara”.  Com ja ha fet el primer secretari del partit, Illa ha reclamat que el congrés del PSOE se celebri “el més aviat possible”, tot i que ha afegit que “és important fer-ho bé”. Per això, ha vist oportú que es doni un cert temps “per construir els consensos necessaris per arribar al congrés amb l’horitzó d’escollir una direcció forta i unificada”. D’altra banda, ha reiterat que el PSC mantindrà un paper de “neutralitat” en aquest procés.  Sense renunciar als òrgans de govern del PSOE Illa és un dels tres representants del PSC que participa en la comissió de negociació entre els socialistes catalans i el PSOE que s’ha creat per resoldre les desavinences sorgides després del ‘no’ del PSC a la investidura de Mariano Rajoy. La comissió ha assolit ja un acord en el marc polític i ha encetat ara la fase d’anàlisi orgànic. És en aquest segon punt on s’ha de tractar la revisió del protocol d’unitat de les dues formacions que data de 1978. Illa ha constatat la “voluntat de seguir junts” de les dues parts i s’ha mostrat optimista en quant al resultat.  Un dels temes a tractar és si el PSC mantindrà la seva representació als òrgans de govern del partit socialista, després que algunes veus del PSOE reclamessin la seva sortida, representació a la que els socialistes catalans no hi volen renunciar. “Volem participar als òrgans de decisió del PSOE estant presents i pensem que serà possible arribar a aquest acord”, ha dit.  Un altre dels aspectes que havia aixecat veus en contra dins de la formació és la reclamació que fa el PSC de Catalunya com a nació. Illa ha afirmat que sobre això “el PSC sempre ha dit el mateix” i ha afegit que del fet que ho sigui “no se n’ha de derivar cap privilegi ni estatus jurídic especial, ni cap pretensió independentista”.  “Escepticisme” davant l’operació diàleg del PP També en clau estatal, Illa ha criticat l’actitud del PP per ser “immobilista” i limitar-se a emparar-se en la legalitat. El secretari d’Organització ha saludat la voluntat del govern espanyol d’obrir la coneguda ‘operació diàleg’ però ha considerat que “arriba massa tard” i ha compartit “l’alt nivell d’escepticisme” que hi ha a la societat catalana. “Cal anar de pressa perquè arriba tard i amb actituds prèvies del PP que no han ajudat a construir aquest clima i que de forma lògica desperta escepticisme en la societat catalana”, ha declarat.

Summary: El PSC reclama al PSOE una direcció “que sàpiga construir consens” entre els territoris i reivindica l’acord de Granada


El president del govern espanyol, Pedro Sánchez, ha comparat aquest dimecres l’independentisme amb el Brexit assegurant que tots dos són moviments contraris al projecte europeu, i ha advertit que donarà una resposta “ferma però serena”, i “proporcional però contundent” a qualsevol “nova vulneració de l’ordre constitucional i estatutari” per part de la Generalitat o el Parlament. Durant la seva compareixença al Congrés per exposar la seva estratègia a Catalunya, ha criticat durament la suposada “deixadesa de funcions” per part dels Mossos davant els CDR i ha advertit que si persisteix l’Estat enviarà “un nombre suficient” de membres de les Forces de Seguretat de l’Estat per “garantir la seguretat” a Catalunya. També ha criticat les manifestacions del president de la Generalitat sobre la via eslovena per assolir la independència, unes afirmacions que denoten “desconeixement de la història i una manipulació inacceptable” fruit de la “desesperació de qui no té cap altre argument que la mentida per sostenir les seves posicions polítiques”. El president del govern espanyol ha fet aquestes manifestacions en un ple que ha anat precedit de la confrontació entre els executius català i espanyol on ha criticat durament la “retòrica inflamatòria inacceptable” de la Generalitat, a qui ha acusat de llançar “missatges grossos” combinats “amb una deixadesa de funcions inadmissible”. En aquest sentit ha advertit que el seu govern “no acceptarà” que els Mossos no compleixin les seves funcions de seguretat, en al·lusió a una suposada manca de resposta a les accions dels CDR durant el passat cap de setmana. Ha recordat les cartes enviades pels seus ministres emplacen el Govern a “complir les seves obligacions” i ha avançat que en cas que no ho facin enviarà a Catalunya “un nombre suficient d’efectius de les Forces de Seguretat de l’Estat” per “garantir” aquesta seguretat. També ha assegurat que malgrat les “amenaces” de part de l’independentisme el seu govern celebrarà el Consell de Ministres a Barcelona el dia 21 de desembre i donarà compliment d’aquesta manera a la seva “paraula” per fer arribar el “projecte de prosperitat compartida” a tots els territoris de l’Estat. A aquest Consell de Ministres hi aprovarà l’augment del Salari Míni Interprofessional a 900 euros, un augment del 22%.  Sánchez també ha criticat durament les apel·lacions del president de la Generalitat, Quim Torra, a la via eslovena. “Reivindicar com ho fa la via kosovar, eslovena, denota un desconeixement de la història i una manipulació inacceptable”, ha sentenciat, a més de “la desesperació de qui no té cap altre argument que la mentida per sostenir les seves posicions polítiques”. Per aquest motiu ha advertit que donarà una resposta “ferma però serena, proporcional però contundent” a qualsevol “nova vulneració de l’ordre constitucional i estatutari”. “No fa falta dir res més, no cal gesticular ni dir-ho més alt, queda recollit a l’acta de sessions el meu compromís i determinació”, ha sentenciat, perquè “jo defenso l’Espanya plural, la Constitució. Sánchez també ha desplegat la comparació de l'independentisme amb el Brexit. "Tots dos caminen per vies paral·leles i retòriques similars, un relat amb greuges inventats i magnificats per la manipulació que vol forçar la població entre ser europeu o no, o ser espanyol o català", ha manifestat.  Segons el president espanyol, tots dos es fonamenten en "mentides" per inventar "un maltractament per polaritzar i enfrontar la societat". "Ho hem vist també aquí amb fal·làcies per negar l'espai de la moderació i afirmar les opcions més radicals", ha dit Sánchez, que considera que a l'independentisme li serveix la màxima de "quant pitjor, millor".  En tot cas ha advertit que el seu executiu defensa l’Espanya plural i rebutja les pulsions “recentralitzadores”. “Per combatre independentisme cal articular un projecte comú de regeneració, una Espanya plural que es reconeix en la diversitat i defensa igualtat i el projecte comú passa per regenerar moral i políticament”. També ha dit que està convençut que la majoria de catalans "rebutja l'unilateralisme i ansia la convivència i vol diàleg". Per això, ha defensat que el seu executiu es situa en "l'espai de la moderació i de l'Espanya sensata que vol recuperar el sentit comú".

Summary: Sánchez avisa que si es vulnera la Constitució respondrà de forma "ferma i contundent" i acusa Torra d'estar "desesperat"


Afirmen que l'expedient és la "major agressió patida per la plantilla en els 40 anys d'història del diari" ACN Barcelona.-Els comitè d'empresa d''El Periodico' ha formalitzat la convocatòria de vuit dies de vaga contra l'Expedient de Regulació d'Ocupació (ERO) que suposarà l'acomiadament de 177 treballadors. L'aturada començarà el divendres 23 de març i finalitzarà el 6 d'abril i hi estan cridats 400 treballadors de les redaccions de Barcelona i Madrid, inclosos el personal dels departaments de publicitat, administració, sistemes  informàtics i logística. Concretament, la vaga està prevista per divendres, pels dies 26, 27 i 28 de març i els dies 3, 4, 5 i 6 d'abril, el dia abans que finalitzi el període de consultes d'un mes, segons informa el comitè d'empresa. Els treballadors, d'altra banda, han convocat una assemblea general per aquest dimecres per seguir l'evolució de les negociacions i "preparar la vaga contra la major agressió patida per la plantilla en els 40 anys d'història del diari". En un comunicat, el comitè d'empresa denuncia que la direcció del Grup Zeta "no ha presentat ni una sola mesura per pal·liar els efectes de l'ERO" i acusa l'empresa de "seguir mostrant una nul·la voluntat d'arribar a un acord en mantenir les seves posicions maximalistes". A més, explica que la part social ha entregat un escrit d'al·legacions a l'inspector "en què manifesta els nombrosos defectes de forma i de procediment dels ERO i la falta de justificació dels acomiadaments per manca de motius reals". Segons dades del comitè d'empresa del passat 20 de febrer, amb l'ERO presentat pel Grup Zeta es vol fer fora a 85 treballadors de la societat El Periódico SL (redacció), 55 de Zeta Servicios y Equipos (administració i sistemes informàtics), 19 de Zeta Gestión de Medios (publicitat) i 18 de Logística de Medios (distribució i subscripcions). Des d'aquesta setmana, la negociació s'està desenvolupant a les oficines del Departament de Treball de la Generalitat amb la mediació d'un inspector.

Summary: Els treballadors d''El Periodico' anuncien vuit dies de vaga a partir de divendres per protestar contra l'ERO


Disputa oberta per l'aigua del riu Siurana. Des del Priorat es denuncia que s'està fent un "ús fraudulent" en l'acord per la concessió d'aigua del Siurana. Veïns d'aquesta comarca, aplegats sota la plataforma Siurana Viu, asseguren que l'aigua del pantà de Siurana desviada a la riera de Riudecanyes es destina majoritàriament a usos industrials i d'oci -no previstos en la concessió inicial-, en comptes d'usar-se amb fins agrícoles o per a l'ús de boca. Precisament aquest estiu alguns pobles del Priorat es queixaven de problemes de sequera per culpa d'aquest transvasament d'aigua de la conca del Siurana cap al territori del Baix Camp i el Tarragonès. La plataforma, amb el suport de la CUP, demanen que es revisi aquest antic acord de gestió entre conques, que es remunta a la dècada dels anys cinquanta.  A través de diverses mocions presentades als consells comarcals -al Priorat, aprovada per unanimitat aquest juliol i aquest dimarts al del Baix Camp- i properament a la Diputació de Tarragona, la CUP dóna suport a aquesta reivindicació per garantir el cabal ecològic del riu Siurana.  Així, es proposa crear una taula de debat per revisar aquesta concessió, que era "per a tota la vida". "Des del Priorat no es discuteix  tant que aquesta aigua no pugui ser utilitzada per aquella gent que ho necessiti, però no per a usos no permesos", ha reiterat el diputat cupaire Sergi Saladié.  Saladié ha exposat que l'aposta de la CUP, dins de la Nova Cultura de l'Aigua en el marc del procés constituent que es vol iniciar a partir de l'1 d'octubre, passa per fomentar que "les conques siguin autònomes i s'autoabasteixin de la seva aigua i evitar els transvasaments entre conques".

Summary: Denuncien un ús fraudulent en la concessió d'aigua del riu Siurana per abastir el Baix Camp i Tarragonès


L'ocupació turística a la ciutat de Tarragona va caure un 44% la primera quinzena de juliol, en relació a les mateixes dates de l'any passat. Tot i això, la durada de les estades ha estat lleugerament més llarga. Són dades de l'Observatori del Departament d'Innovació Turística d'Eurecat que ha exposat aquest dijous la nova consellera de Turisme de la ciutat, Cinta Pastó. Pastó ha explicat que han "readaptat la temporada" amb l'objectiu de fidelitzar els visitants. "Volem que la gent vingui, es quedi i torni a Tarragona", ha emfatitzat. En la seva opinió, les dimensions del municipi i que hi hagi pocs casos de covid-19 són elements que juguen a favor d'assolir l'objectiu.   (Aquesta notícia substitueix les que s'han publicat a les 14:14 i a les 14:53 on, per un error de la font informant, s'afirmava que l'ocupació durant la primera quinzena de juliol a Tarragona havia crescut mig punt, quan aquesta dada realment correspon a la mitjana d'estades a la ciutat. Les notícies originals ja han estat degudament corregides).    En concret, les nits comercialitzades als hotels van disminuir un 60,40%, mentre que als càmpings el descens ha estat del 38,60%. La consellera ha assenyalat que la campanya promocional de la ciutat d'aquest estiu "funciona". Sobre els reptes de futur, ha indicat que s'intentaran assolir de la mà del sector privat i ha comentat que confia que "cap a l'octubre" el Patronat de Turisme tingui nou gerent, un cop ja s'ha publicat l'anunci perquè es presentin els candidats a la plaça. Pastó, que també ha assumit la cartera de Domini Públic, ha defensat el nou decret de terrasses, que serà vigent fins al 30 de setembre i que permetrà als bars i restaurants tancar més tard a la nit i poder organitzar concerts a la via pública, en horaris limitats. Tot i això, ha afirmat que la normativa "és més restrictiva" que l'anterior i ha instat els establiments a que compleixin les mesures de prevenció contra la covid-19. Si se'n detecta algun que fa cas omís a les indicacions, primer rebrà un avís. "Al segon, se li tancarà la terrassa", ha advertit. A més, ha instat la ciutadania que denunciï aquells negocis on no es respecti la distància de seguretat entre taules. Tot i això, ha apuntat que no hi haurà un increment de controls de la Guàrdia Urbana.

Summary: ANUL·LA L'ANTERIOR:L'ocupació turística a Tarragona va caure un 44% la primera quinzena de juliol


La Junta d'Andalusia ha declarat una nova alerta sanitària per listeriosi que afecta el producte 'Chicharrón Especial' de la marca 'La Montanera del Sur', que elabora l'empresa Incarybe, domiciliada a Benajoán, a Màlaga. La Conselleria de Salut i Famílies ha informat que hi ha una persona afectada. La Junta ha decretat el tancament de la factoria i la immobilització de tots els seus productes de forma cautelar. L'empresa ha cessat la producció de manera voluntària, segons informa la mateixa Junta. També indica que el 6 de setembre 7 membres d'una mateixa família van anar a l'hospital amb símptomes d'intoxicació alimentària després d'haver consumit aquest producte en un restaurant de Ronda. Una d'aquestes persones, un home de 47 anys de Palència, ha donat positiu per listèria. Tres persones més han donat negatiu i les proves de tres més estan pendents de resultats.

Summary: La Junta d'Andalusia declara nova alerta sanitària per listeriosi


El Banc Sabadell celebrarà el seu proper consell d'administració a Alacant el dijous 26 d'octubre, segons han confirmat a l'ACN fonts del sector. L'entitat financera va decidir traslladar-hi la seva seu social el passat 4 d'octubre per "protegir els interessos de clients, accionistes i empleats" davant la situació política a Catalunya. El consell d'administració de Banc Sabadell, format per 15 persones, es reuneix el darrer dijous de cada mes. Encara que fonts del sector expliquen que no és obligatori que celebrin aquesta trobada mensual al municipi on tenen el domicili social, la propera sí es farà a Alacant. De fet, Banc Sabadell va celebrar un consell d'administració a Londres, el passat 24 de novembre de 2016, amb motiu de la inauguració de les instal·lacions de l'entitat a la City de la capital del Regne Unit.  En canvi, les juntes d'accionistes sí s'hauran de celebrar al municipi on tinguin la seva seu social. Així doncs, de cara al 2018 la junta d'accionistes de l'entitat s'hauria de fer a Alacant. També serà així per CaixaBank que hauria de celebrar la propera junta d'accionistes, prevista per la primavera de 2018, a València.

Summary: El proper consell d'administració del Banc Sabadell se celebrarà a Alacant el 26 d'octubre


L'Ajuntament de Barcelona invertirà més de 4 milions d'euros en la reurbanització i la construcció d'un nou tram de recollida pneumàtica a diversos carrers del barri del Raval, al districte de Ciutat Vella. Les actuacions seran al carrer de l'Est, la plaça Jean Genet, el passatge Gutenberg, el carrer Arc del Teatre, el carrer Cervelló i el carrer Guàrdia. L'objectiu de les obres és millorar l'accessibilitat a la zona mitjançant la creació d'una secció de plataforma única amb circulació de vehicles restringida i prioritat pel vianant. Les obres, que està previst que acabin durant l'estiu del 2020, han començat pels carrers de l'Est i el passatge Gutenberg. L'Ajuntament mantindrà la mobilitat actual i la regulació de l'accés al barri per a veïnat, DUM i serveis, des del carrer Sant Madrona. En aquest últim també podran accedir els usuaris de l'aparcament de l'hotel. La disposició en la nova ordenació dels elements de mobiliari urbà quedarà molt marcada per la presència al subsòl del clavegueram i de la nova xarxa de recollida pneumàtica. Com els carrers són estrets, l'enjardinament es concentrarà en la zona de més amplada, entre el final del carrer Arc del Teatre i la plaça Jean Genet.  Pel que fa a l'enllumenat, es preveu la substitució de lluminàries, la col·locació de nous bàculs i la canalització de tot els elements. La font existent del carrer Montserrat es traslladarà a la cantonada del carrer Montserrat amb el carrer Cervelló. L'estacionament en superfície quedarà prohibit en tot l'àmbit d’actuació i s’habilitaran espais per a la distribució urbana de mercaderies.

Summary: L'Ajuntament de Barcelona inverteix més de 4 MEUR en reurbanitzar carrers al Raval


La presidenta de Cs, Inés Arrimadas, ha defensat que el ‘sí’ a la quarta pròrroga de l’estat d’alarma serveix per “salvar vides i llocs de treball”. “Entre ser útils o inútils, ho tinc clar”, ha dit aquest dimecres al Congrés. Segons Arrimadas, “Espanya no pot sortir aquest mateix dissabte de l’estat d’alarma” perquè implicaria que decauen els ERTO i les ajudes. “Hem de pensar en el benestar dels espanyols. Hem negociat per evitar-los problemes”, ha argumentat, i ha esperat que l’acord del govern espanyol amb Cs impliqui un “canvi de rumb”, una “rectificació” i que a partir d’ara “es pactin les normes”.  Arrimadas ha remarcat que la votació d’aquest dimecres “no serveix per tombar el govern” i ha demanat a la resta de formacions polítiques treballar “per estar a l’altura dels espanyols”. La líder de Cs ha defensat l’acord amb l’executiu de Sánchez per desvincular els ERTO de l’estat d’alarma, preparar una “sortida ordenada” del mecanisme excepcional i de millora de la comunicació amb l’oposició i ha esperat que l’executiu compleixi. La presidenta del partit taronja ha assegurat que segueix censurant aquest govern i criticant els “grans errors” que ha comès però ha dit que volen ser “útils” i mantenen una actitud "propositiva".

Summary: Arrimadas diu que el seu ‘sí’ serveix per “salvar vides i llocs de treball”: “Entre ser útils o inútils, ho tinc clar”


El Mercat de Música Viva de Vic (MMVV) ha començat a enregistrar els concerts de la 32a edició, que es podran seguir en línia del 14 al 19 de setembre. A causa de la covid-19, el festival celebra enguany la seva edició més atípica, i és que dels 52 concerts que es faran, una quarantena seran a través d'Internet. Oriol Roca, codirector artístic del MMVV, ha ressaltat, com a punt positiu de les propostes en línia, que "per un artista tenir un concert enregistrat i poder-lo ensenyar als altres és una molt bona eina de treball". Alguns dels grups que enregistren els concerts aquest dimarts són Nerea Bassart Trio, Carlos Sarduy i Renaldo&Clara. Bassart ha agraït que el festival se celebri i ha apuntat que "és millor renovar-se que morir". La 32a edició del MMVV combinarà les actuacions en línia amb els concerts presencials. El gruix d'actuacions, però, serà a través d'Internet amb una quarantena d'estrenes. Es tracta d'actuacions que es graven en alta qualitat i que s'oferiran primer als professionals i després al públic general, del 14 al 19 de setembre, a través del web del mercat. Roca ha detallat que els concerts estan gravats per cinc càmeres diferents –tres operadors de càmera i dues càmeres fixes- i ha afirmat que, de moment, estan "molt contents" amb el resultat. A més, assegura que han rebut "molt bon 'feedback'" per part dels artistes. "Els artistes ho reben molt bé perquè és un punt de llum en un moment de molta inactivitat", ha explicat Roca.  De fet, pel codirector artístic del Mercat aquesta "no és la situació desitjada, però és la que tenim" i, per això, considera que "el millor que podíem fer era oferir una eina útil per poder treballar i, si no es poden veure els concerts presencialment, doncs almenys que es puguin gaudir des de casa amb un bon so i una bona imatge". Amb les gravacions que es fan, creu Roca, "els artistes poden plasmar la seva posada en escena i el públic i professionals es poden fer una idea molt clara de l'espectacle". Els responsables del Mercat també han sabut treure el punt positiu d'aquesta edició tan atípica i creuen que la versió en línia també té alguns avantatges com que els artistes "disposaran d'un vídeo per poder treballar en un futur, i tindrem més xerrades i presentacions de projectes, ja que no estarem limitats per un horari". A més, assegura que estan treballant perquè alguns aspectes d'aquesta edició quedin de cara al futur. "És millor renovar-se que morir" Aquest dimarts s'enregistren algunes d'aquestes actuacions com les de Nerea Bassart Trio, Carlos Sarduy i Renaldo&Clara. En el cas de Nerea Bassart Trio, la covid-19 va estroncar la presentació del primer disc de la formació penedesenca. Al febrer van treure el disc 'Soroll', format per onze temes, però la pandèmia va obligar-los a anul·lar la presentació del treball. Per això, estan molt agraïts amb el Mercat de Vic i han lamentat que "sigui la cultura el primer que s'hagi tancat, tot i que és on hi ha més mesures de seguretat". Sobre el nou format del MMVV, han apuntat que "sempre és millor renovar-se, que no morir". Per la seva banda, el trompetista i percussionista cubà Carlos Sarduy, ha ressaltat que l'esforç que està fent el MMVV és "vital per a la cultura i la humanitat, perquè sense cultura no som res". Sarduy ha lamentat que la crisi de la covid-19 ha frenat molts projectes culturals i, en concert, ell ha hagut de cancel·lar molts dels concerts que tenia programats per la gira a Amèrica. La cantant de Renaldo & Clara, Clara Viñals, també ha fet un balanç positiu de l’experiència. Després de temps sense tocar, la formació lleidatana ha optat pel MMVV per presentar el seu nou treball, ‘L’amor fa calor’. Viñals reconeixia que malgrat que encara se li fa estrany veure a la gent escoltant-la amb mascareta, tenia ganes de pujar a damunt de l’escenari. Segons Marc Lloret, codirector de MMVV, després de cinc dies d’enregistrament de concerts, ha subratllat com els artistes estan treballant perquè tot plegat funcioni. “Estan oferint uns concerts de qualitat, no una simple gravació”, ha assegurat.  Espectacles en línia i en viu L'edició d'enguany del Mercat combinarà les actuacions en línia amb els concerts en viu, malgrat que el gruix principal serà a través d'Internet. De fet, l'espectacle inaugural serà virtual i anirà a càrrec de Maria Arnal i Marcel Bagés, que presentaran el seu nou treball '45 cerebros y 1 corazón' el proper 13 de setembre al vespre. En concret, les actuacions enregistrades en exclusiva pel Mercat de Música Viva de Vic durant els mesos d'agost i setembre a l'Atlàntida de Vic s’estrenaran del 14 al 19 de setembre a través de la pàgina web del MMVV. Cada dia s'oferiran uns 8 concerts. Els professionals els tindran disponibles en exclusiva, 24 hores abans que es pengin a la graella per tot el públic. Pel que fa als concerts en viu, se n'han programat una dotzena a quatre espais diferents: la Plaça dels Màrtirs, la Bassa dels Hermanos, el Parc Jaume Balmes i l'exterior de l'Atlàntida. Una de les novetats serà que els concerts de l'Atlàntida seran 100% accessibles i es podran seguir a través del llenguatge de signes. Roca ha explicat que, a dia d'avui, les mesures per la covid-19 "no afecten al plantejament dels concerts en viu", tot i que ha deixat clar que "caldrà esperar a veure com evoluciona la pandèmia, ja que el més important és la salut". Tot i això, Roca ha matisat que "creiem que si s'organitza bé, la cultura pot ser segura i no és un lloc d'especial contagi si es respecten totes les mesures". De la programació presencial, destaquen les propostes de Pau Vallvé, Blaumut, Gemma Humet, El Pot Petit, o el duo Ana Rossi & Marta Roma. En aquest sentit, el codirector artístic del mercat ha explicat que enguany han hagut de fer un esforç per "vigilar de no programar propostes que tinguin una convocatòria de públic molt desmesurada i molt dirigida a un públic jove, que sembla que és on s'està dient que hi ha menys consciència en relació a la covid-19". Professionals Pel que fa les activitats adreçades als professionals, enguany es faran de forma virtual de dilluns 14 al divendres 18 de setembre. Roca ha explicat que el ritme d'acreditacions és bo i ha dit que a hores d'ara ja hi ha mig miler de professionals inscrits. A diferència d'altres edicions, enguany l'activitat professional es durà a terme de dilluns a divendres –habitualment era de dimecres a dissabte-, ja que, tal com ha explicat Roca, "si estàs a casa o a l'oficina, tres dies d'activitat intensa és difícilment digerible i difícil de conciliar". En concret, les activitats professionals s'estructuraran a partir de quatre eixos. El primer són concerts gravats en exclusiva pel MMVV en alta qualitat i realitzats amb vàries càmeres, que es podran visionar -amb lliure accés- a través de la web, i que seran estrenes. El segon eix són els 'pitchings' amb els quals les empreses del sector podran exposar, a través de sessions de zoom i de vídeos que es podran consultar a l'àrea professional, les propostes i novetats dels seus catàlegs. El tercer eix són els webinars que combinaran sessions de gran format amb continguts d'interès per un ampli sector de la indústria musical. I el quart són els 'speed meetings ', cada dia se'n faran sessions, de forma virtual, amb professionals de la música nacionals com internacionals. A nivell internacional, el MMVV ha acordat col·laboracions amb diverses associacions i institucions com l'INAMU (Instituto Nacional de Musica Argentina), que presentarà una selecció de 20 empreses argentines en les sessions de pitchings; l'Institut Ramon Llull, amb qui s'organitzaran reunions amb programadors de l'associació internacional de festivals Forum of World Wide Music Festivals i amb programadors de l'associació europea de sales de música en directe, Live Europe. Impacte econòmic per la ciutat de Vic La regidora de Promoció Econòmica de l'Ajuntament de Vic, Bet Piella, ha celebrat que el MMVV hagi mantingut també una part presencial perquè "dona vida a la ciutat". En aquest sentit, Piella ha dit que "és evident" que enguany l'impacte del festival en els comerços i hotels de la ciutat serà menor, però ha posat de relleu que s'està ajudant al sector cultural que "ho està passant molt malament, i estem donant molta feina a un sector que està patint molt". Sobre els cribratge massius que es faran a la ciutat de Vic a partir d'aquest dimecres, Piella ha dit que la situació a la capital d'Osona i a la Catalunya Central "és millor que en d'altres zones de Catalunya", tot i que ha deixat clar que "és evident que hem d'estar amatents al dia a dia". (Aquesta notícia incorpora declaracions del codirector del MMVV, Marc Lloret; i de la cantant de Renaldo & Clara, Clara Viñals)

Summary: ACTUALIZACIÓ:Escalfa motors l'edició més atípica del Mercat de Música Viva de Vic a causa de la covid-19


Uns 200 veïns i veïnes de l'Hospitalet de Llobregat s'han manifestat aquest dimarts al vespre pels carrers de la ciutat per exigir al Govern que la posada en marxa de la L10, prevista per a finals de 2017, es faci amb totes les estacions en servei, incloses les dues que passen per la ciutat: Provençana i Ildefons Cerdà. Els manifestants, que han recorregut la distància que separa les dues estacions pel carrer de l'Aprestadora, han qualificat de "ridícul" que després de gastar-se 16.000 milions d'euros entre la L9 i la L10, el Govern posi ara en dubte l'obertura de les dues estacions de l'Hospitalet pels 40 milions que costa construir-les. L'alcaldessa de la ciutat, Núria Marín, que ha fet costat als manifestants, ha deixat clar un cop més que no acceptarà mai l'obertura parcial de la L10 i que exigirà una solució al conseller de Territori i Sostenibilitat, Josep Rull, a la reunió que mantindran el pròxim 3 de novembre. La manifestació s'ha produït l'endemà que representants de les associacions de veïns de la ciutat es reunissin amb Xavier Flores, director general d'Infraestructures de Mobilitat, per tractar la qüestió. Segons Manuel Piñar, president de la Federació d'Associacions de Veïns de l'Hospitalet de Llobregat, "tot i les bones paraules", de la reunió l'única conclusió que van treure és que el Govern "no té un duro" i que sembla molt difícil que la L10 pugui entrar en funcionament a finals de l'any vinent amb les dues estacions de la ciutat. Piñar assegura que la concentració d'aquest dimarts s'ha fet per "reivindicar els compromisos de la Generalitat amb la ciutat de l'Hospitalet" i per rebutjar que la L10 es posi en servei "a dues velocitats". El líder veïnal ha recordat que el Govern ja ha gastat més de 16.000 milions en la infraestructura i que és "ridícul" que pels 40 milions d'euros que costa construir les dues estacions no es puguin obrir junt amb la resta. Fabriciano Alepuz, de la Agrupació Veïnal 5 Carrers, ha deixat clar que els veïns i veïnes de l'Hospitalet "no permetran" que es posi en marxa la L10 sense les dues estacions de la ciutat. Aquí, ha recordat que els veïns del barri de Santa Eulàlia fa 10 anys que pateixen els inconvenients de les obres i que no estan disposats "a que el metro passi pel barri sense poder gaudir del servei".  Al seu torn, l'alcaldessa de l'Hospitalet, Núria Marín, que s'ha acostat a l'inici de la manifestació per fer costat als veïns, ha volgut deixar clar que a dia d'avui no hi ha confirmació oficial per part del Govern en el sentit que es vulgui posar en marxa la L10 sense les estacions de l'Hospitalet. Amb tot, ha tornat a deixar clar que en cas que sigui així no ho permetran. Marín, que es reunirà amb el conseller de Territori i Sostenibilitat, Josep Rull, el pròxim 3 de novembre, espera que la trobada serveixi per aclarir aquest i altres dubtes i marcar un calendari real de la posada en marxa integral de la nova línia de metro.  Sobre la possibilitat que l'Ajuntament de l'Hospitalet pagui amb fons propis la construcció de les dues estacions com sembla disposat a fer el de Barcelona, Núria Marín ha insistit que no té cap intenció de fer-ho perquè "ni poden ni volen". Aquí, ha recordat que és competència del Govern buscar els diners i que com els veïns, troba poc seriós que es posi en dubte la construcció de les dues línies de l'Hospitalet per només 40 milions d'euros. "Es com si l'Ajuntament de l'Hospitalet es gastés 15 milions en un nou mercat i no el pogués obrir per no disposar de 1.500 euros per donar d'alta la llum", ha reblat.  Metro fins a la Zona Franca El tram sud de la L10 és una branca de la L9, que se separarà del tronc central a partir de l'estació de Gornal, i que tindrà sis quilòmetres amb 10 estacions noves: Provençana, Ildefons Cerdà, Foneria, Foc Cisell, Motors, Zona Franca-Litoral, Zona Franca-Port, Zona Franca-ZAL, Zona Franca i Polígon Pratenc.  Entre l'estació Gornal i la de Motors, els trens circularan per túnels subterranis, donant servei als barris situats al llarg del Passeig de la Zona Franca, que s'anomenen conjuntament la Marina de Port, i en l'últim tram, entre les parades de Zona Franca Litoral i Polígon Pratenc, ho faran per un viaducte situat a sis metres d'alçada.

Summary: Uns 200 veïns de l'Hospitalet exigeixen que la posada en marxa de la L10 es faci amb totes les estacions en servei


Un jutjat de Barcelona ha interrogat aquest dimarts nou persones investigades per injúries i delictes contra la integritat moral de dos mossos d'Esquadra morts en acte de servei l'any passat. Arran de la mort de dos agents atropellats en dos controls de trànsit, diversos perfils de Twitter i Facebook van publicar comentaris vexatoris, desqualificacions i insults. Quatre sindicats de mossos van presentar denúncies i un jutjat de Barcelona va instar el cos policial a identificar els usuaris. Es van detectar 24 perfils, però només s'han pogut identificar una quinzena d'usuaris, la majoria de Facebook. Segons han explicat a l'ACN fonts sindicals, aquest dimarts estaven citats nou usuaris, però dos d'ells no s'han presentats perquè la citació no estava ben feta. Dels set restants, els tres amb els insults més greus s'han negat a respondre les preguntes del jutge, el fiscal i les acusacions, exercides pels sindicats, i tampoc de les seves defenses. Els altres quatre han reconegut que els perfils eren seus però han volgut minimitzar l'abast dels seus comentaris, dient que s'havien malinterpretat o tret de context. Una persona ha dit que no va escriure els missatges injuriosos, malgrat que reconeix que el perfil des del qual es van fer és el seu. Un altre usuari ha reconegut els missatges però ha dit que quan els va escriure anava ebri. Un tercer usuari ha dit que els missatges eren seus però que no volia injuriar, sinó que només era una crítica als policies. La resta d'usuaris identificats seran citats properament. Els sindicats policials lamenten que la Direcció General de la Policia no s'hagi personat a la causa per defensar la dignitat dels dos agents morts i la imatge de tot el cos.

Summary: Citades a declarar nou persones per tuits vexatoris contra mossos morts


El magistrat del Jutjat d'Instrucció número 7 de Barcelona, Francisco Miralles, ha arxivat un total de 43 denúncies presentades per diversos lesionats per l'actuació de la policia espanyola en sis col·legis electorals de la ciutat l'1 d'octubre. En la majoria de casos diu que l'actuació policial va ser proporcionada i en altres que no hi ha imatges dels fets descrits en les denúncies o els agents presumptament responsables no han estat identificats plenament. També arxiva les reclamacions dels directors dels centres per les destrosses causades per l'actuació policial. En diverses interlocutòries bastant similars, avançades per 'VozPopuli' i confirmades a l'ACN per fonts jurídiques, el jutge assegura que aquell dia "els agents de la policia van rebre ordres del Tribunal Superior de Justícia de Catalunya (TSJC) d'impedir la utilització de locals públics per a la celebració del referèndum". En aquest sentit, el jutge conclou que "correspon a l'estat el monopoli de l'ús de la força, la qual s'exerceix mitjançant els cossos i forces de seguretat". "L'ús de la força és legítim sempre que hi hagi una justificació per a això i es realitza amb la deguda proporcionalitat", conclou. Escola de Joves Trinitat Vella El jutge va investigar la denúncia del responsable del centre que es queixava dels desperfectes i un total de set denúncies presentades per diversos votants en aquesta escola que al·legaven haver patit "un cop a la galta" o haver rebut l'impacte d'una porra, entre d'altres situacions. Els informes de lesions indicaven erosions, contractures o hematomes. El jutge va comptar com a proves amb tres fotografies i diversos vídeos que sumaven 6 minuts i 20 segons. Els agents es van presentar al col·legi i "a la seva arribada es troben amb la porta de ferro del pati tancada. Uns agents aconsegueixen saltar el mur del pati i obrir la porta des de dins. Els agents creuen el pati i intenten accedir a l'edifici. Aquest accés inicialment no és possible, ja que hi ha un grup de persones congregades a la porta, formant un tap humà. Els agents, per entrar a l'edifici es veuen obligats a arrossegar a aquestes persones i, vista la seva negativa a moure's i en estar agafats entre elles, a colpejar-les". "Al vídeo que engloba l'allí recollit, no apareix cap actuació individual o col·lectiva dels agents que pugui considerar-se desproporcionada, ja que es limiten a apartar les persones que entorpeixen la tasca policial, bé empenyent, bé arrossegant en casos que no accedeixen a moure's", finalitza. CEIP Aiguamarina Gairebé idèntics arguments fa servir el jutge en el cas de les cinc denúncies presentades al CEIP Aiguamarina, al barri del Verdum del districte de Nou Barris. "No es veu cap agressió innecessària o gratuïta, ni tan sols la puntada de l'agent" a un dels denunciants "el qual o era arrossegat per sortir, o bé se'l movia d'alguna altra manera". En aquest cas el jutjat comptava amb tres vídeos que sumaven 1 minut i 11 segons. En un d'aquests vídeos s'aprecia com dos agents es dirigeixen a un dels denunciants i "li ordenen que es retiri i se'n vagi i un d'ells davant la immobilitat del denunciant li dóna una puntada de peu". Posteriorment "al vídeo, al fons, s'observa com s'incorpora del terra". IES Víctor Català El Jutjat va investigar cinc denúncies presentades per votants de l'escola Víctor Català, a la Prosperitat, també a Nou Barris. En aquest cas hi ha un vídeo d'un minut i 46 segons gravat des de l'interior del centre. "Es pot veure com els agents entren per una porta doble, amb marc entre elles, en un espai més aviat reduït i que hi ha persones assegudes a terra i als costats. A les imatges es veu com els agents aparten a una dona que acaba "donant-se cops amb el marc que hi ha entre les dues portes". "És empesa amb l'única finalitat d'alliberar l'espai existent i en compliment de l'ordre de desallotjament (...) el xoc amb el marc de la porta no és intencionat", afegeix el jutge, que destaca com altres persones se'n van anar pel seu propi peu del lloc. CEIP Estel Pels fets succeïts l'1-O a aquest centre, ubicat al carrer Felip II, al barri de Navas, es van presentar un total de 16 denúncies davant les quals el jutge va decidir obrir diligències per la presumpta comissió de delictes contra la integritat moral i lesions com hematomes, contusions, traumatismes i fractures. Segons les denúncies, els agents van actuar amb violència: "El va fer caure a terra i va rebre un cop de peu a les costelles", "van tirar d'ell amb força, sent arrossegat per terra", "va ser arrossegada per diversos agents, que se la van anar passant de l'un a l'altre", "la va agafar del cap i el pèl", "la van deixar caure a terra, sent ella una dona de 74 anys d'edat". No obstant això, el jutge conclou que "no s'ha aconseguit obtenir cap enregistrament dels fets ocorreguts, ni en vídeo ni en fotografia, que permeti identificar els agents denunciats. El magistrat concreta que encara que estan identificats els policies que van actuar a cada centre, "no pot imputar-se els fets a cap d'ells, per la qual cosa procedeix acordar el sobreseïment provisional de les denúncies presentades". També ha arxivat la denúncia per desperfectes presentada per la directora del col·legi. Escola Tomàs Moro A l'escola Tomàs Moro, al barri de Canyelles, l'actuació de la policia espanyola va provocar "uns desperfectes" a la porta del centre, però el jutge al·lega que la raó queda explicada en l'informe policial remès al respecte, segons el qual, els agents "es van veure en la necessitat de fracturar algunes portes de l'edifici per aconseguir accedir-hi". "No hi ha cap element que pugui suggerir desproporció", diu la interlocutòria, en la qual el jutjat confirma també l'arxivament d'aquesta denúncia en contra del recurs presentat per la Generalitat. IES Joan Boscà A l'institut Joan Boscà, a Pedralbes, es van presentar cinc denúncies, totes arxivades perquè no hi ha imatges dels fets descrits en les denúncies, com el fet que un dels denunciants va dir haver estat llançat per les escales per la policia. "El fet de ser llançat per unes escales per quatre persones suposaria, en principi, la causació de lesions més greus de les que presenten els denunciants pel que, sense unes imatges que permetin valorar l'actuació policial, no podem considerar-la inicialment delictiva", diu la interlocutòria. A més, el director del centre també va denunciar la ruptura de deu portes i la confiscació d'ordinadors, però aquesta reclamació també ha estat arxivada.

Summary: Arxivades desenes de denúncies de lesionats l'1-O a Barcelona


El Govern ha fet aquest dimarts "el primer pas" per impulsar un Pla Nacional per a les Persones Discapacitades, segons ha anunciat el president Quim Torra després de celebrar el Consell de la Discapacitat de Catalunya (Codiscat). Per a fer-ho possible, la Generalitat presentarà una diagnosi general que haurà de marcar les bases per aquest acord d'aquí a mig any. "Una base sòlida assegurarà que les passes que fem donin una resposta global", ha afirmat el conseller de Treball, Afers Socials i Famílies, Chakir El Homrani. Aquest anunci arriba després d'un any que el president Torra ha definit com a "molt complicat" pel col·lectiu i després que, segons ha dit, l'aplicació del 155 aturés l'entrega de 900 milions de subvencions: "Em revolta, és una de les pitjors conseqüències de l'aplicació de l'article 155", ha afirmat.

Summary: El Govern fa el "primer pas" per impulsar un Pla Nacional per a les Persones Discapacitades


El presumpte agressor s’ha intentat treure la vida amb un ganivet ACN Súria.-Els Mossos d’Esquadra han detingut aquest dimarts al matí un home per matar la seva dona a Súria (Bages), segons han informat fonts policials. Tant el presumpte agressor com la víctima són d’edat avançada i no consten antecedents de violència entre la parella. Segons fonts properes a la investigació, l’home hauria apunyalat la seva parella i després s’hauria intentat suïcidar també amb un ganivet. Tot seguit, ha estat traslladat a un hospital. Els fets s’han produït a un quart i mig de deu del matí en un habitatge del carrer Zurbarán del municipi. Un familiar que s’ha trobat els cossos del matrimoni ha donat l’alerta als Mossos d’Esquadra. Per la seva banda, el jutjat de violència sobre la dona de Manresa s’ha fet càrrec del cas. El domicili de la parella és al barri dels Joncarets, que és la mateixa zona on el mes de novembre passat van trobar una anciana morta amb signes de violència. Aleshores, la investigació dels Mossos va concloure que un home de 42 anys, de nacionalitat espanyola, veí del municipi i que es va suïcidar hores després en un domicili de Piera, en va ser l’autor després d’asfixiar la víctima al garatge de casa seva. Tot seguit, l’home la va traslladar en una zona d’horts prop del riu Cardener amb la seva furgoneta.

Summary: Detingut un home per matar la seva dona a Súria


El president de la Generalitat, Carles Puigdemont, creu que amb Pedro Sánchez "hi pot haver més cordialitat" però no creu que hi hagi "diferències amb Rajoy a l'hora d'arribar a pactes". En una entrevista a La Vanguardia Puigdemont diu que "si l'Estat reconsidera alguna de les seves posicions" respecte al procés català "que ens ho faci saber". Assegura que la declaració de ruptura del 9-N "està vigent políticament" i, sobre la possibilitat d'asseure's en una ponència per reformar la Constitució recorda que "en l'ADN de Convergència no hi ha el cop de porta a res. Però cal plantejar-se primer per a què". Tot i això afegeix que "totes les constitucions espanyoles han acabat col·lapsant. No han sigut mai reformades". El president de la Generalitat es refereix al seu inesperat nomenament i diu que va prendre la decisió "molt sol i en poc temps".

Summary: Puigdemont: "Si l'Estat reconsidera alguna de les seves posicions que ens ho faci saber"


El Bisbat de Lleida ha decidit tancar al culte la Parròquia de Sant Bartomeu d'Alpicat (Segrià) i traslladar les misses a la Sala Unió de la mateixa població durant els mesos vinents. La decisió la va comunicar el bisbe de Lleida, Salvador Giménez Valls, aquest diumenge, després que fa uns dies es produïssin uns "lleus despreniments" a la  coberta de la nau central del temple. Un informe de l'arquitecte de la diòcesi ha aconsellat dur a terme les obres de manera "imminent" per garantir la seguretat del temple i dels vianants. El Bisbat calcula que la reparació de la coberta del temple costarà uns 150.000 euros i estudien com fer front a aquesta despesa. El secretari del Bisbat de Lleida, Juan Luis Salinas, ha explicat que fa unes quatre o cinc setmanes es va detectar un "lleu despreniment" a la façana de l'església. L'arquitecte de la diòcesi va revisar el temple i finalment s'ha decidit actuar a la teulada. Salines ha reconegut que encara s'està estudiant com fer front als 150.000 euros que costarà la reparació, però que les obres començaran de manera "imminent". L'alcalde d'Alpicat, Joan Giralt, ha explicat que el Bisbat els va preguntar si es podia fer ús d'espai municipal per celebrar les litúrgies fins que el temple no sigui segur al 100% i que es va decidir cedir un espai a l'edifici de La Unió. El principal motiu és per la seva proximitat, ja que està just darrere de l'església, i també perquè té diverses sales i espai per acollir les necessitats del temple. Giralt ha celebrat que el Bisbat hagi decidit actuar perquè el primer, ha dit, és protegir les persones davant qualsevol indici que es detecti i espera que es pugui arreglar el temple el més aviat possible. Altres esglésies afectades a Lleida La d'Alpicat no ha estat l'única església lleidatana que ha hagut de tancar les portes al culte en els darrers anys per problemes estructurals, en molts casos per falta de manteniment. Altres casos són el de les esglésies de Rosselló (Segrià), Almenar (Segrià), la Granja d'Escarp (Segrià) o la d'Algerri (Noguera).  L'església de Sant Pere de Rosselló (Segrià) va estar més dos anys tancada al culte arran de l'esfondrament del campanar el 29 de gener del 2016. Finalment es va reconstruir i rehabilitar la coberta i part de la façana, perquè el temple pogués acollir de nou actes religiosos. Resta pendent la reconstrucció del campanar, una actuació pressupostada en uns 270.000 euros i prevista per a una segona fase, encara sense finançament ni calendari. En el cas de l'església de Nostra Senyora de la Purificació d'Algerri segueix tancada i sembla que ho seguirà estant a curt i mig termini. Està tancada des del 21 d'abril de 2018 arran d'un informe del departament de Cultura que alertava de les "importants esquerdes" que presentava el temple i del seu mal estat de conservació. Segons ha explicat el secretari del Bisbat de Lleida, Juan Luis Salinas, el problema és "més important" ja que no només està afectat el temple sinó que el terreny on està construït és "inestable" i afectaria també edificis del costat.

Summary: Tanca al culte l'església d'Alpicat per "despreniments lleus" a la coberta de la nau central


La Fundació Formació i Treball ha facilitat la contractació de 811 persones en situació d'exclusió social durant el 2017, un 17% més que l'any anterior. És una de les conclusions de l''Informe de Formació i Inserció Laboral' presentat aquest dilluns en roda de premsa per l'entitat, amb motiu del 25è aniversari de la a Fundació, promoguda per Càritas Diocesana de Barcelona el 1992. Segons l'estudi, l'organització va generar un valor social de més de 20 milions d'euros l'any passat i ha assegurat el 40% de les persones que forma aconsegueix feina en els 12 mesos següents. El director general de la Fundació, Albert Alberich, ha matisat que d'aquests contractes prop del 50% són de menys de dos mesos. L'informe també ha constatat que els darrers deu anys, des de l'inici de la crisi econòmica, s'ha produït un canvi de tendència en el perfil de les persones ateses. "Atenem més dones, més joves i més població autòctona", ha explicat la directora d'inserció de la Fundació, Marina Arnau.

Summary: La Fundació Formació i Treball facilita la contractació de 811 persones el 2017, un 17% més que l'any anterior


Gabriel avisa que no és temps de "ratificació ni compromisos" i insisteix que no avalaran cap pla alternatiu  ACN Barcelona.-La CUP ha apel·lat aquest divendres a la desobediència en el primer gran acte polític de la campanya 'Referèndum o referèndum sí o sí', que van activar per Sant Jordi. I en un míting a la plaça del Sol del barri de Gràcia de Barcelona, la diputada  de l'esquerra anticapitalista i la portaveu del secretariat nacional, Núria Gibert, han apel·lat a la desobediència: "Si ells fan passos al costat, nosaltres avancem cap a la república que volem", ha advertit Gabriel. En aquest context, la diputada ha advertit que "referèndum o referèndum" vol dir "desobediència o desobediència" i que els cupaires no acceptaran cap pla alternatiu a una consulta vinculant sobre la independència: "Que no hi hagi la forma legal acordada per fer el referèndum, no vol dir que no hi hagi la forma per fer el referèndum", ha reblat Gabriel. I en tornar a reclamar data, pregunta, urnes, paperetes i col·legis, ha advertit el Govern que ara no és temps de "ratificació i compromisos", sinó que és l'hora d'"implementar els compromisos".

Summary: La CUP apel·la a la desobediència: "Si ells fan passos al costat, nosaltres avancem cap a la república que volem"


L’editor Joan Carreras Martí ha mort aquest dissabte als 83 anys a Granollers, segons ha comunicat la seva família a l’ACN. Nascut a Barcelona el 1935, va ser impulsor de l’edició d’obres de consulta en llengua catalana i va assumir responsabilitats directives a l'Enciclopèdia Larousse i la Gran Enciclopèdia Catalana des de 1971. Després, hi va seguir vinculat com a director editorial i com a director cultural de la seva fundació fins a la seva jubilació. També va formar part de les juntes directives del Col·legi Oficial de Doctors i Llicenciats en Filosofia i Lletres i en Ciències de Catalunya, del Gremi d'Editors de Catalunya i d’Òmnium Cultural, entitat que va  presidir entre el 1984 i el 1986.

Summary: Mor l’editor Joan Carreras als 83 anys


El diputat de la CUP al Parlament Carles Riera ha assenyalat que la situació del Govern és "molt fràgil". "Faci'n un viratge a l'alçada de les circumstàncies i faci'n-lo ràpid o pleguin", ha etzibat en el seu torn de rèplica després de criticar que l'executiu català estigui "criminalitzant" persones que han patit "violència policial". Riera també s'ha dirigit directament als diputats d'ERC per demanar-los que rectifiquin i signin la petició de compareixença de la cúpula dels Mossos a la comissió d'Interior del Parlament. "Els Mossos atropellen gent i això és absolutament il·legal", ha lamentat.

Summary: La CUP, al Govern: "La seva legitimitat és molt fràgil. Faci'n un viratge o pleguin"


El primer secretari del PSC, Miquel Iceta, considera un "error" que sectors del PSOE i del PP es posin al costat de les posicions "més hostils" de la dreta espanyola sobre la unitat d'Espanya i alerta que, d'aquesta manera, estan "alimentant" aquestes posicions en comptes de frenar-les. En una entrevista a Rac 1, Iceta ha insistit que els socialistes extremenys es van equivocar donant suport a una moció en suport a l'aplicació del 155 a Catalunya. I ha confiat que al socialisme espanyol hi hagi "intel·ligència i lleialtat" per seguir la línia del líder del PSOE i president del govern espanyol, Pedro Sánchez.  Iceta ha carregat contra els " bucoconstitucionalistes", a qui ha definit com els que es posen sempre la Constitució a la boca i els ha instat a llegir-se bé què diu l'article 155.  El primer secretari del PSC ha defensat que es tracta d'un mecanisme per a situacions excepcionals i els ha retret que "no tenen dret a enganyar sobre el que diu la Constitució". Iceta ha admès que al PSOE no tothom pensa igual i que el partit "no és una església, no hi ha un dogma, ni un papa". En aquest context, ha afirmat que a Espanya, i particularment després dels resultats a Andalusia, "hi ha gent amb por que el debat sigui sobre qui defensa més Espanya". En aquest context, ha considerat un "error" pensar que posant-se al costat de les "posicions més hostils" es frenen, sinó que passa al revés, s'alimenten. Pel que fa a la protesta dels taxistes, Iceta ha defensat que l'ocupació de la Gran Via no pot durar dies. "Tenen tot el dret a fer evident que no accepten la proposta però no poden perjudicar el dret a la mobilitat dels altres de forma descontrolada i indefinida", ha afegit. I en referència a la proposta del Govern per regular el sector, el líder socialista creu que s'haurà d'anar ajustant perquè "no satisfà ningú". Preguntat per si els pressupostos de l'Estat compleixen la disposició addicional tercera de l'Estat, Iceta ha respost que no té sentit preguntar-se això, ja que la inversió en infraestructures prevista a l'Estatut ja no està en vigor perquè només es preveia per a set anys. I respecte a la taula de partits que els dos governs han de concretar en una nova reunió la setmana que ve, ha defensat que en aquesta taula hi ha de ser tots els partits, ja que sense PP i Cs no és possible una reforma de la Constitució.  Explicacions suficients de Grande-Marlaska Pel que fa a les detencions d'aquesta setmana a les comarques de Girona pel tall de les vies de l'AVE en l'aniversari de l'1-O, Iceta ha qualificat de "suficients" les explicacions del ministre d'Interior, Fernando Grande-Marlaska. El primer secretari dels socialistes ha instat els que consideren que els seus drets s'han vulnerat a reclamar via judicial i ha afegit que tallar les vies de l'AVE "no és un mecanisme de protesta que es pugui donar sense tenir conseqüències".  Iceta ha defensat que es va produir un procediment previ d'identificació de persones i que a la policia no se li acut "anar a buscar la gent pel seu compte", sinó que sempre hi ha un emparament judicial.

Summary: Iceta lamenta que sectors del PSOE i el PP alimentin les posicions "més hostils" de la dreta sobre la unitat d'Espanya


El Departament de Territori i Sostenibilitat de la Generalitat a través de l'Oficina Catalana del Canvi Climàtic, i amb l'ajuda del CREAF, l'IRTA i l'IPE han sumat esforços per tirar endavant des de fa més de dos anys un projecte pioner a Catalunya - que compta amb finançament europeu-  i que té com objectiu avaluar l'impacte del canvi climàtic i trobar possibles solucions perquè els espais forestals, agrícoles i urbans puguin adaptar-se a les conseqüències de l'increment de les temperatures o les sequeres, dos dels principals problemes del canvi climàtic. El projecte, que compta amb un pressupost de 2,54 MEUR, finalitzarà el 2018 i analitza tres grans blocs: l'agricultura, les conques del riu Ter, Segre i Muga i els boscos mediterranis.

Summary: "Adaptar-se al canvi climàtic és possible"


El Ple de la Diputació de Lleida ha aprovat una moció d'ERC on es demana l'acostament dels ''presos polítics'' d'acord amb el dret internacional que considera que l'allunyament penitenciari és un ''càstig social que atempta contra els drets humans''. El text ha comptat amb el suport del PDeCAT ja que el diputat de la CUP no ha pogut assistir al Ple, l'abstenció del PSC i UA, i els vots en contra del PPC i C's, que han lamentat les referències als presos d'ETA que figuraven al text de la moció. El plenari també ha instat, amb el suport de tots els grups menys el PPC, al Ministeri de Foment a tenir en compte les al·legacions presentades al projecte de condicionament de l'N-230 entre Sopeira i la boca sud del túnel de Vielha en un debat on el president de l'ens Joan Reñé, a fet dures crítiques a la portaveu popular, Dolors López, per la lentitud del govern espanyol en el desenvolupament de les obres de l'autovia A-14, de la qual només s'han construït 16 quilòmetres. La moció presentada per ERC rebutja la decisió de mantenir a presó preventiva a Sánchez, Forn, Junqueras i Cuixart i considera que aquesta mesura ''dificulta la normalització de la situació política a Catalunya''. En aquest sentit, el text aprovat manifesta suport a les famílies dels presos i qualifica l'allunyament penitenciari com un càstig social que vulnera els drets reconeguts pel Dret Internacional i atempta contra els drets humans, per la qual cosa, demana que mentre no es procedeixi a l'excarcerament se'ls traslladi a presons prop de casa seva. Com era de preveure el debat de la moció ha provocat tensions entre els partits independentistes i PSC, C's i PPC. La que ha estat més dura ha estat la portaveu de C's, Ángeles Ribes, que ha acusat a ERC de ''superar-se'' incorporant al text de la moció una referència a la SARE, el col·lectiu pels drets humans i l'apropament de les persones preses basques. Per Ribes això demostra l'atansament dels partits independentistes a ''posicions radicals'' i ha lamentat que els qui no es poden reunir amb els seus familiars són les víctimes d'ETA. La portaveu de PPC, Dolors López, ha criticat ERC i PDeCAT per parlar de ''presos polítics'' i els ha recordat que aquests només ''es donen en les dictadures''. En el mateix sentit, el portaveu del PSC, Enric Colom, ha recordat que són ''polítics presos'' i ha alertat que si es deixa de tenir respecte a les decisions dels jutges ''deixaríem de ser demòcrates''. Colom també ha posat en dubte la necessitat del debat de la moció pel fet que cap dels presos és de Lleida. Al seu torn, els portaveus de les forces independentistes han replicat el to dels partits unionistes i en el cas d'ERC, Jaume Gilabert, els ha acusat ''d'hipòcrites''. Així mateix, el republicà ha assenyalat que és el mateix jutge qui diu que són ''presos polítics'' perquè segons el sentit de les declaracions que fan decideix sobre la seva llibertat o no. La portaveu del PDeCAT, Rosa Maria Perelló, ha alertat de la ''indefensió'' que senten davant el problema dels ''presos polítics'' ja que planteja ''seriosos dubtes sobre la separació de poders i la manca de respecte sobre els drets fonamentals com la llibertat d'expressió, el dret de manifestació o el dret a tenir un judici just''.  Moció sobre l'N-230 El ple ha debatut una moció consensuada pels grups del PDeCAT, Unitat d'Aran i el PSC on es demana al Ministeri de Foment que accepti les al·legacions presentades per la Diputació de Lleida per tal de millorar la viabilitat i la seguretat del tram de l'N-230 entre Sopeira (Osca) i la boca sud del Túnel de Vielha. L'actuació plantejada pel Ministeri preveu l'eixamplament i millora del traçat de la carretera, mantenint un carril per sentit de circulació, així com la construcció de variants al seu pas per poblacions.  Per contra, les al·legacions presentades per la Diputació el passat 19 de març inclouen també una nova variant a Vilaller i Bono; noves àrees d'estacionament d'emergència per a camions; la millora dels accessos al Pont de Suert i al Polígon Industrial de Sorés; i la tramificació dels projectes constructius prioritzant l'obra del tram Sopeira-Pont de Suert.  El debat de la moció ha derivat en una càrrega contra la portaveu del PPC per la política del seu partit al capdavant del govern espanyol a l'hora de desenvolupar la connexió del pla de Lleida amb l'Aran a través de l'autovia A-14. El president de la Diputació, Joan Reñé, ha recalcat que l'únic responsable que en 8 anys només s'hagin fet 16 quilòmetres d'aquesta via és el Ministeri, i ha augurat que si el ritme de les obres segueix així això ''serà el conte de mai acabar''.  En l'apartat de mocions, el Ple també n'ha aprovat per unanimitat una presentada per la CUP on s'ha demanar l'ús de l'occità a les publicacions de la Diputació de Lleida, i una altra del PPC per promoure la pràctica de l'esquí entre els escolars de tot Catalunya i no només als de les comarques del Pirineu, a la qual C's s'ha abstingut. 25.000 euros per digitalitzar els sepulcres gòtics dels Comtes d'Urgell Pel que fa als punts de l'ordre del dia, el Ple de la Diputació ha aprovat una modificació de crèdit que inclou, entre d'altres, 25.000 euros per digitalitzar els sepulcres gòtics dels Comtes d'Urgell procedents del monestir de Santa Maria de Bellpuig de les Avellanes que es troben a la sala The Cloisters de Nova York.  Aquest projecte ambiciós preveu fer una reproducció exacta d'aquestes dues peces d'alt valor artístic que es van vendre a principis del segle XX a la sala novaiorquesa. La previsió és que en total, la Diputació inverteixi al voltant de 200.000 euros per fer les reproduccions en un modus operandi que es vol diferenciar de la manera com Aragó ha volgut recuperar per la força les obres de Sixena que hi havia al Museu de Lleida.

Summary: La Diputació de Lleida demana l'acostament dels ''presos polítics'' d'acord amb el dret internacional


El ministre d’Interior en funcions, Jorge Fernández Díaz, ha qualificat de “lamentable” que l’alcaldessa de Barcelona, Ada Colau, desaprovés aquest dimecres la presència militar al Saló de l’Ensenyament i l’ha acusat “d’actuar més com una antisistema que com una alcaldessa representant de Barcelona”, que, assegura, no es mereix tenir-la de batllessa. En una entrevista a RNE, Fernández Díaz també s’ha referit a la situació dels refugiats que busquen asil a Europa i ha assegurat que si la Unió Europea decideix tancar als refugiats la ruta dels Balcans “buscaran altres portes” com la del Mediterrani occidental. El ministre ha recomanat precaució en aquest sentit, ja que, assegura, “si no es porta a terme una política integral i comú d’immigració i asil que atengui les causes del drama,  i si no cooperem amb els països d’origen no haurem solucionat el problema”, ha avisat.  El mandatari ha recordat la crisi dels “cayucos” que va viure Espanya entre els anys 2005 i 2006 i ha assegurat que la del Mediterrani “és una ruta molt clara” per arribar a Europa. Fernández Diaz ha dit que el preacord al que han arribat la UE i Turquia, que preveu la devolució dels refugiats al país turc, ha de “materialitzar-se i concretar-se” i respectar la legislació internacional en matèria de Drets Humans i d’Asil. També ha explicat que per solucionar la situació és imprescindible comptar amb Turquia, on encara hi ha uns dos milions de refugiats. Sobre la situació política que viu l’Estat, el ministre ha dit que el PP sí que vol que hi hagi govern i ha reiterat que el partit de Mariano Rajoy no pot sumar-se al acord entre PSOE i C’s “perquè ja va ser rebutjat al Congrés”. Fernández Díaz assegura que és Sánchez “qui té la paraula” i que els espanyols “no mereixen que es jugui amb ells”.  El ministre espanyol ha explicat que està analitzant la llista on, a priori, apareixen 22.000 terroristes jihadistes i que ahir va ser enviada al portal britànic “Sky News”. El titular de la cartera d’Interior ha afegit que “no li consta” que hi hagi cap ciutadà espanyol en el document.

Summary: Fernández Díaz acusa a Colau “d’actuar com una antisistema” en desaprovar la presència de l’exèrcit espanyol al Saló


Prop de 200 veïns de Sant Cugat del Vallès s'han concentrat aquest dimarts a la plaça d'Octavià de la ciutat per condemnar l'agressió sexual que una noia menor d'edat va patir divendres a la zona d'oci de la carretera de Rubí del municipi. Durant la protesta, convocada pel col·lectiu feminista Hora Bruixa, s'han sentit crits com 'cap agressió sense resposta' o 'la nit és nostra'. Els convocants han llegit un manifest en què han rebutjat els fets i han reclamat que les polítiques de gènere siguin una prioritat pels ajuntaments. Tot plegat després que l'executiu local hagi confirmat que aquesta és la segona agressió sexual en menys d'un mes que té lloc en aquesta àrea de discoteques la població. Amb una pancarta de grans dimensions on s'hi podia llegir 'Cap agressió sense resposta' les integrants del col·lectiu feminista Hora Bruixa s'han concentrat a la plaça d'Octavià de la ciutat acompanyades per prop de 200 veïns per mostrar el seu rebuig envers "les darreres agressions sexuals, les passades i totes les que es produeixin per petites que siguin". Així ho ha explicat la portaveu de l'entitat, Anna Sala, que ha assegurat que l'objectiu de la concentració és demostrar que les dones no estan soles i que la víctima de divendres passat tampoc ho està. "No serveix mostrar el rebuig només un dia a l'any hem de fer forà per donar resposta i teixir xarxa", ha apuntat Sala.  En aquest sentit ha dit que tot i que Sant Cugat "es pinta com una ciutat idíl·lica i tranquil·la, en què sovint s'oculten certs episodis per mantenir l'estatus", no s'escapa de les agressions masclistes, "no només de nit, també de dia i per part de persones conegudes".  En aquest sentit reclama "polítiques públiques enfocades al gènere i un urbanisme pensat per les dones" amb espais més il·luminats i espais de trobada per les dones o més recursos per fer educació sexual a les escoles.  Arrel dels fets l'Ajuntament de Sant Cugat del Vallès ha anunciat que reforçarà ala seguretat a la zona i instal·larà una carpa per prevenir fets similars. A banda, el consistori estudiarà personar-se com a acusació particular en les dues agressions sexuals ocorregudes en el darrer mes a l'entorn dels locals d'oci de la carretera de Rubí.  Dues agressions en menys d'un mes L'alcaldessa del municipi, Carmela Fortuny, ha expressat la seva "preocupació" i ha assenyalat que han tingut lloc dues agressions en menys d'un mes.  El darrer d'aquests episodis és el que va passar divendres a l'entorn d'una discoteca de la coneguda àrea d'oci vallesana. Segons el relat dels Mossos, un jove menor d'edat va agredir sexualment una noia, que també era menor. En rebre la denúncia la policia es va traslladar a l'indret i va detenir el presumpte autor a les immediacions. En ser menor d'edat, el detingut va ser posat a disposició de la Fiscalia de Menors, que serà l'encarregada de decidir les actuacions. Aquests joves no eren veïns de Sant Cugat. Pel que fa a l'altre cas, va tenir lloc el 20 de gener en aquesta mateixa zona. La víctima va patir una agressió per part d'un noi i la policia també el va arrestar aquella mateixa nit.

Summary: Sant Cugat condemna l'agressió sexual a una menor en una zona d'oci del municipi


L’Estat espanyol ha superat les 4.000 morts per coronavirus amb 655 noves defuncions en un dia i 8.578 positius més. Amb aquestes dades de les últimes 24 hores, Espanya ja acumula 56.188 casos confirmats de coronavirus i 4.089 persones mortes amb la covid-19. És l’últim balanç de dades fet públic aquest dijous al matí pel Ministeri de Sanitat que xifra en 3.679 les persones ingressades a les Unitats de Cures Intensives (UCI) -513 més que el dia anterior- i 31.912 hospitalitzats, 5.012 més. També s’han donat d’alta 7.015 pacients, 1.648 més amb relació a dimecres. La Comunitat de Madrid continua concentrant el nombre més gran d’afectats, amb 17.166 positius i 2.090 morts, seguida de Catalunya amb 11.592 casos i 672 morts. Les 655 morts en les últimes 24 h suposen un augment del 19% tot i que és una xifra menor a la del dia anterior quan es van sumar 738 morts en un dia -un augment del 27%-. La dada d’aquest dijous és el primer descens en l’increment dels últims 10 dies. El director del Centre de Coordinació d'Alertes i Emergències Sanitàries, Fernando Simón, ha apuntat en roda de premsa que el 67% dels morts tenien més de 80 anys i el 87% més de 70. La xifra total d’infectats implica un augment del 18% amb relació a les dades de positius confirmats de dimecres. Entre dimarts i dimecres, l’increment de positius confirmats va ser superior, del 20%. El nombre de persones a l’UCI ha augmentat un 16,2%, el nombre d’hospitalitzats un 18,6% i les altes un 30,7%. Simón ha destacat que un 12,5% dels casos de coronavirus ja han estat donats d’alta -el 14,5% a Catalunya- i que la xifra de curats s’incrementa dia a dia.  Simón, ha remarcat que les dades d’infectats per coronavirus indiquen un “alentiment del creixement” i ha dit que la línia de la corba “aparentment va bé”. “Donen una certa esperança”, ha afirmat, però ha avisat que a partir dels pròxims dies pot haver-hi una “sobrecàrrega important” dels hospitals i l’UCI.

Summary: Espanya supera les 4.000 morts per coronavirus amb 655 noves defuncions en 24 hores i arriba als 56.188 casos


Un jove ciclista de 20 anys, que vivia a Porqueres (Pla de l’Estany) ha mort aquest diumenge al matí mentre participava en la 8a marxa cicloturista Les Gogues, organitzada pel Club Ciclista Banyoles. Els Mossos d’Esquadra han informat que els fets han tingut lloc pels volts d’un quart de nou del matí davant del número 7 de la GIP-5121, al punt quilomètric 8,3, al centre d’Esponellà. Segons sembla, la víctima s’hauria desequilibrat mentre intentava avançar uns altres companys i ha caigut de la bicicleta amb la mala sort que ha picat de cap contra una jardinera massissa. A causa de l’impacte, el jove ha patit un traumatisme cranioencefàlic. Fins al lloc dels fets s’ha traslladat el metge de l’esdeveniment esportiu, una ambulància i un helicòpter del SEM que tot i que han intentat reanimar-lo durant mitja hora no han pogut fer res per salvar-li la vida. Des del Club Ciclista Banyoles lamenten els fets i expressen el seu condol a la família i amics del jove. Arran del tràgic succés, han els organitzadors de la prova esportiva han decidit anul·lar l’entrega de premis i l’espectacle musical que s’havia previst al final de la marxa.  Tal i com han assenyalat des del Club Ciclista de Banyoles, aquest és el primer cop en vuit anys que es fa aquesta prova esportiva que succeeix un accident d’aquestes característiques. La marxa travessa la comarca del Pla de l’Estany i té dos recorreguts diferents, un d’uns 90 quilòmetres i un altre de 150 quilòmetres. Els participants, centenars, havien sortien de Banyoles i havien de retornar a la capital del Pla de l’Estany. Segons ha pogut saber l’ACN, els fets han tingut lloc a un quart de nou del matí davant la casa número 7 situada a la carretera GIP-5121 d’Esponellà, al punt quilomètric 8,3. Tot apuntaria a que el jove, un noi originari de Polònia però que feia temps que vivia a Porqueres, estava intentant avançar uns companys ciclistes quan, de sobte, i per causes que es desconeixen, hauria perdut l’equilibri i ha caigut de cap contra una de les diverses jardineres de pedra massissa que hi havia a l’entrada de la casa. El noi anava ben equipat i amb el casc cordat. La Carme, la propietària de l’immoble, que no ha volgut explicar els fets davant de càmera, ha detallat que ha escoltat el xoc a primera hora del matí quan feia poc que s’havia aixecat del llit. “El noi cridava i, de sobte, s’ha fet un silenci. Anaven ràpid perquè en aquest indret fa baixada i fàcilment agafes velocitat”, ha comentat la propietària de la casa. Des del primer moment, els companys de la víctima han alertat els serveis mèdics en veure que es tractava d’un accident molt greu. La víctima ha patit un traumatisme cranioencefàlic. Fins al lloc s’ha desplaçat l’equip sanitari de la prova esportiva, una ambulància del SEM i fins i tot un helicòpter del Servei d’Emergències Mèdiques que s’ha col·locat en una zona plana, a pocs metres d’on ha succeït l’accident mortal. Tot i que han intentat reanimar-lo durant més de mitja hora, els equips mèdics no han pogut fer res per salvar-li la vida.  El jove, amb pares estrangers, estava molt vinculat al món de l’esport de la comarca del Pla de l’Estany. Lligat amb el Club de Natació de Blanes, era un triatleta a qui li agradava i practicava molts esports. L’organització de l’esdeveniment s’ha posat en contacte amb l’alcalde i regidors de Banyoles per informar dels fets i també s’han posat a disposició dels familiars de la víctima. “Els seus companys estan molt afectats. És una fatalitat”, ha explicat un dels portaveus del Club Ciclista de Banyoles.

Summary: Mor un jove ciclista de 20 anys després de caure a la Marxa Les Goges a Esponellà


La portaveu d'EH Bildu al Congrés dels Diputats, Mertxe Aizpurua, ha explicat que estudien la possibilitat que els quatre diputats del partit basc s'integrin al grup parlamentari d'ERC, ja que EH Bildu no té prou representació per tenir grup propi. De fet, fonts del partit basc han explicat que estan en converses sobre aquest tema. Aizpurua també ha assegurat que donaran suport a una investidura de Pedro Sánchez si obre una "via de diàleg" per resoldre els problemes territorials de l'Estat. "Està en les seves mans", ha dit Aizpurua acompanyada de la resta de representants d'EH Bildu a les Corts després de recollir les credencials de diputats i senadors. La portaveu d'EH Bildu ha assegurat que no posaran condicionants sobre els temes a tractar per garantir el 'sí' a un govern encapçalat per Sánchez sinó que simplement demanen que els problemes no resolts durant l'anterior legislatura "es posin en vies de solució a través del diàleg i l'acord" i el candidat socialista expliqui quina és la seva "oferta" per al País Basc.  "Creiem que serem determinants", ha opinat Aizpurua. La portaveu d'EH Bildu ha explicat que plantegen la legislatura sobre tres eixos: "El reconeixement al dret a l'autodeterminació, la solució al problema dels presos polítics i l'avenç en els drets i llibertats", que formen part d'un acord estratègic amb els republicans. Tanmateix, no ha exigit a Sánchez que un compromís d'abordar aquests tres temes per donar suport a la seva investidura però ha dit que el candidat socialista té l'oportunitat "de fer les coses de manera diferent".

Summary: EH Bildu està en converses amb ERC per la possibilitat d'integrar-se al grup dels republicans al Congrés


Prop de tres milions de persones han visitat aquest 2016 algun dels 27 equipaments que integren la Xarxa de Museus de les comarques gironines. El conseller de cultura, Santi Vila, vincula aquesta xifra a "l'efecte multiplicador" que provoca tenir connectats els diferents centres. Vila ha agraït "la complicitat" per part de les institucions i ha anunciat que el departament augmentarà el pressupost destinat a la xarxa un 5% aquest 2017. En total, el Departament de Cultura aportarà 586.000 euros per ajudar a finançar i promocionar aquests 27 centres. "D'aquesta manera enviem el missatge que si les coses es fan con s'han de fer, podem augmentar les ajudes", ha ressaltat Vila. El conseller ha presidit aquest divendres a Girona la reunió plenària amb els directors dels museus que conformen la xarxa i els alcaldes de les localitats. Satisfacció des del Departament de Cultura per "les bones xifres" de visitants registrades pels 27 museus que conformen la Xarxa de Museus de les comarques gironines. En total han estat gairebé tres milions de persones les que s'han acostat atretes per l'oferta cultural dels centres. El conseller de Cultura, Santi Vila, remarca que també "cal avaluar els projectes per la seva qualitat, més enllà del nombre de visitants que aporten". Vila ha presidit aquest divendres la primera reunió plenària, on s'ha trobat amb els directors dels museus que formen la xarxa i els alcaldes de les diferents localitats. El conseller considera "un èxit" haver tirat endavant la iniciativa, i assegura que si es creen sinergies entre els diferents museus, això reverteix en un major nombre de visitants. Vila ha destacat que la gironina és la primera xarxa que es va posar en funcionament, cosa que fa que sigui "un referent" al territori. "Com sabeu, hem posat en marxa recentment la xarxa de Lleida i treballem per poder tirar endavant iniciatives similars arreu del territori", ha reblat. Un dels anuncis que el conseller ha traslladat als directors de museus i alcaldes és l'augment d'un 5% del pressupost, que ara passarà a ser de 586.000 euros. Vila ha posat èmfasi en la importància de "fer bé les coses", i diu que, amb aquest increment de les ajudes, el Departament vol enviar un missatge de confiança als centres. Important acció pedagògica D'aquest primer any de funcionament, Vila ha posat de relleu l'acció pedagògica dels diferents museus. El conseller ha explicat que aquest aspecte ha permès fer activitats conjuntes entre els centres i "optimitzar els recursos".  En aquest sentit, Vila ha remarcat que "els projectes col·lectius" han servit especialment per "projectar molt millor" els diferents museus, a més de dotar-los d'una important oferta educativa. "És evident que si anem junts és molt més productiu que no pas si cada museu va a la seva", ha conclòs. La Xarxa de Museus de les comarques gironines està formada per 27 centres, entre els quals s'hi troben el Museu Darder de Banyoles, el del Suro de Palafrugell, o els diferents Museus d'Arqueologia de Catalunya que hi ha a Girona, Ullastret i Empúries. Dos nivells de treball Qui també ha mostrat la seva satisfacció per la bona marxa de la iniciativa és la cap de Serveis de Museus de la Generalitat, Magda Gassó, que reconeix que les sinergies que es creen entre els centres ha fet pujar l'interès més enllà de les diferents ofertes que es porten a terme per incentivar les visites als museus. Gassó ha explicat que "cada cop més" s'aposta pels diferents programes de col·laboració entre centres ja que "potencien" el factor educatiu, a més de ser una forma de promoció.

Summary: La Xarxa de Museus de les comarques gironines ha rebut gairebé tres milions de visitants durant el 2016


L'advocat ha explicat que Puigdemont i Torra li han demanat que concentri les energies en Barcelona ACN Barcelona.-L'advocat Jaume Alonso Cuevillas no repetirà com a cap de llista de JxCat per Girona al Congrés a les eleccions del 10 de novembre. A través del seu compte de Twitter, ha explicat que l'expresident Carles Puigdemont i el president de la Generalitat, Quim Torra, li han demanat que concentri les energies a Barcelona i, en especial, a la gran regió metropolitana. "Assumeixo doncs el repte amb la mateixa vocació de serveu cap al país i amb il·lusió de compartir un gran projecte encapçalat per Jordi Sànchez, Laura Borràs i Míriam Nogueras", ha afegit. Cuevillas conclou que "venen moments molt difícils però completament decisius pel futur del nostre país".

Summary: Cuevillas no repetirà com a cap de llista de JxCat per Girona i formarà part de la llista per Barcelona


Els Mossos d'Esquadra van detenir el 9 de febrer a Figueres dos homes, de 19 i 22 anys, com a presumptes autors d'un delicte contra la salut pública. Els fets van passat cap a les vuit del vespre quan una patrulla de seguretat ciutadana va detectar un vehicle, amb plaques franceses, que desprenia una forta olor de droga. Els agents van aturar el turisme i van identificar-ne els ocupants. Durant l'escorcoll van localitzar una bossa amb més d'un quilo de marihuana. La policia els va detenir a tots dos i, segons les estimacions de l'Oficina Nacional d'Estupefaents d'Interior, la droga estaria valorada en més de 1.300 euros al mercat il·legal. Els detinguts, de nacionalitat espanyola i veïns de Figueres, van quedar en llibertat amb càrrecs després de passar a disposició judicial. Un d'ells tenia antecedents.

Summary: Detinguts dos homes que transportaven un quilo de marihuana dins d'un cotxe a Figueres


Diversos sindicats de taxistes com ATC, CNT, STAC o TaxiElite consideren que és innecessari reforçar el servei durant la vaga de metro i autobusos de la setmana que ve. Ho han fet públic en un comunicat aquest dissabte a la nit, coincidint amb la maratoniana sessió negociadora entre representants del Govern, de la direcció de TMB i dels treballadors de metro. Les entitats han rebutjat les propostes que els ha fet arribar l'Ajuntament de Barcelona, que, entre altres coses, contemplen la possibilitat d'alliberar del descans obligatori als taxistes durant la durada del Mobile World Congress i permetre més vehicles al carrer. Segons el sector, els serveis mínims marcats "no deixen sense servei cap franja del dia" i, per aquesta raó, consideren que "no és necessari incrementar la flota de taxis en uns 2.100" vehicles diaris entre dilluns i dijous. A més, destaquen que les vagues del metro i dels autobusos no coincidiran. En aquest sentit, els sindicats apunten que si es permetés treballar als que els toca fer festa, hi hauria "un excés d’oferta que perjudicaria la rendibilitat del taxi", que això "incrementaria la densitat del trànsit en una setmana molt complicada per la mobilitat" i que, a més, això "faria augmentar els nivells de contaminació".

Summary: Els taxistes creuen que és innecessari reforçar el servei durant la vaga de metro i autobusos


L'Ajuntament de Barcelona ha anunciat que implantarà un nou model de gestió del Park Güell que té com a objectiu garantir l'ús veïnal i aconseguir la “sostenibilitat” mediambiental i “turística”. El consistori destaca que el “nou impuls” compta amb el consens de totes les parts implicades i que s’ha fet tenint en compte criteris de seguretat, sostenibilitat i responsabilitat, garantint la desconcentració turística per afavorir el la compatibilitat d’usos, reduir la massificació a l’entorn i facilitar el retrobament de la ciutat amb el parc. L'equipament barceloní reobre portes el dimecres vinent, 1 de juliol, després de l'aturada obligada de més de tres mesos a causa de la pandèmia del coronavirus. Una de les novetats que presenta el nou model de gestió és que s’amplia l’accés gratuït amb el carnet de biblioteques que s’afegeix, durant l’estiu, al dels usuaris del Gaudir Més. A més es manté la identificació per a l’accés habitual del veïnat de l’entorn. Es creen també dues franges horàries, de sis a dos quarts de deu del matí i de vuit del vespre a onze de la nit, d’ús exclusiu per a la ciutadania per afavorir la pràctica esportiva i la mobilitat. El nou model de gestió arriba en el marc de la pandèmia del coronavirus, i en aquest sentit preveu prendre totes les mesures higièniques i de protecció, garantint la “màxima seguretat” de plantilla i visitants. Entre d'altres, es limita l’aforament a tota la zona Monumental del parc, dotze hectàrees declarades Patrimoni de la Humanitat per la Unesco. A més, es reduirà l’aforament total al 50% dels visitants habituals, fins a un flux màxim d’entrada de 1.400 persones per hora. D'altra banda, l'Ajuntament informa que com a part del projecte BCN Safe City, el parc obtindrà els segells Global Safe Site Excellence i el Safe Tourism Certified, un distintiu de l’Institut per la Qualitat Turística Espanyola (ICTE) que certifica espais turístics que han implantat amb èxit el sistema de protocols de seguretat. A més, recentment, el Park Güell s'ha adherit al certificat Biosphere, que acredita les bones pràctiques en turisme responsable i sostenible de l'activitat, garantint un equilibri econòmic, sociocultural i mediambiental per tenir cura de l'entorn.

Summary: El Park Güell garantirà l’ús dels veïns i farà una gestió sostenible del turisme


Les estacions d'esquí del Grup FGC -La Molina, Vallter 2000, Vall de Núria, Espot i Port Ainé- han tancat la temporada d'hivern, des del pont de novembre fins al 17 d’abril, amb un total de 610.206 visitants, que suposa un augment del 28,09% respecte a la temporada passada. Ferrocarrils de la Generalitat ha destacat que els preus a la demanda social i les fortes nevades a les estacions han estat els factors "clau" en aquest increment important de visitants. Per estacions, durant la temporada 2016-2017 la Molina ha rebut 330.491 visitants, Vall de Núria 40.856, Skipallars (Espot i Port Ainé) 179.551 i Vallter 2000 un total de 59.308. Amb aquestes dades, la Molina ha batut el rècord ade tota la seva història per sobre la temporada 2008-09, que fins a dia d’avui assolia el rècord. Durant aquesta Setmana Santa, les estacions i els trens turístics del Grup FGC han rebut 85.976 usuaris. Del dissabte 8 al dilluns 17 d’abril, la Molina, Vall de Núria, Espot, Port Ainé i Vallter 2000 han registrat un total de 33.960 visites. D'aquestes, 11.940 a la Vall de Núria, 9.564 a la Molina, 6.293 a Port Ainé, 3.875 a Espot i 2.288 a Vallter 2000. Així mateix, 52.016 persones han viatjat aquests dies en el Cremallera i Funiculars de Montserrat, Tren del Ciment i el Tren dels Llacs. Concretament, el Cremallera i Funiculars de Montserrat han registrat 49.183 viatgers, el Tren del Ciment 2.346 i el Tren dels Llacs 487.  La Molina ha registrat la millor temporada de tota la seva història per sobre de la temporada 2008-09, que fins a dia d’avui era la millor. Aquest hivern ha rebut la visita de 330.491 usuaris, és a dir, un 37,37% més que l’any anterior (240.588). A més, l’estació ha estat oberta pràcticament al 100% durant tota la temporada, amb unes condicions "extraordinàries" de quantitat i qualitat de neu, segons ha destacat el Grup FGC.   Durant els mesos d’hivern l’estació ha organitzat un ampli ventall d’activitats i esdeveniments com curses internacionals, estatals, autonòmiques, socials, proves de material i producte. Així mateix, ha reestructurat les tarifes i ha adequat les franges d’edat, novetats que han suposat un increment en la venda tant dels forfets de temporada com dels forfets de dia. Paral·lelament, la venda del fortet recarregable, que permet anar directe a pistes, sense cues a les taquilles, també ha experimentat un creixement important. Així mateix, també hi ha hagut un increment de visitants a les activitats complementàries diferents a l’esquí: circuit de raquetes, tubbing, excursions en màquina, sopars d’alçada i baixades nocturnes, slalom 4Motion by Volkswagen i Snake-gliss.  El grup recorda que l’activitat del Parc d’Aventura als arbres segueix en funcionament tots els caps de setmana i a partir del 3 de juny La Molina començarà la temporada d’estiu amb l’obertura del Telecabina i el Bikepark. Per la seva banda, Vall de Núria ha tancat la temporada d’hivern amb un total de 40.856 forfets venuts, que representa un 37,83% més que la temporada passada. En el cas del Cremallera, els resultats també han estat positius, ja que aquesta temporada ha transportat un 24,67% més d’usuaris que l’any passat -139.023 viatgers aquesta temporada i 111.508 la passada-. Pel que fa al Parc Lúdic ha rebut la visita de 15.490 usuaris, un 22,81% superior que l’edició anterior (12.612). Entre les activitats i esdeveniments que ha organitzat Vall de Núria destaquen la CronoNúria, la clàssica al Puigmal, l’activitat del Bateig amb raquetes de neu, així com també les excursions nocturnes amb raquetes les nits de lluna plena, que s’ha fet puntualment un cop al mes. Les estacions del Pallars Sobirà han rebut 179.551 persones, que significa un increment de l'1,08% i ha consolidat així el creixement dels últims anys. Els millors resultats s’han obtingut durant el pont de la Puríssima i les vacances nadalenques, amb un increment d’un 44% de visitants respecte a la temporada anterior. Des del principi de temporada, s’han mantingut importants gruixos i Port Ainé ha estat l’única estació de la península que ha mantingut el 100% de pistes obertes gairebé fins al darrer dia de la temporada.   Entre les activitats i esdeveniments que ha acollit Espot aquesta temporada destaquen els Campionats de Catalunya absoluts, els Campionats d’Espanya absoluts d’esquí alpí, la celebració del 50 anys de l’estació, curses socials i la novena edició de l’Espot Tamarro Race. Per la seva banda, Port Ainé ha estat l’escenari de diverses activitats esportives, com el Campionat de Catalunya Mini Freestylers, curses socials i la cursa Gallfer, i lúdiques, com el tast de formatges i vins.  Finalment, Vallter 2000 ha registrat aquest hivern 2016-2017 un total de 59.308 visitants, una xifra que dobla els usuaris de la temporada passada (28.526). Aquesta ha estat la millor temporada de l'estació des que és gestionada per FGC, amb unes condicions immillorables de neu acompanyat d’una bona oferta comercial amb nous serveis especialment pensats per als més petits (ludoteca). Entre els esdeveniments més importants que s'hi ha dut a terme destaquen la VI Oncoesquiada, el 16è Trofeu Marmota o la celebració del World Snow Day.

Summary: La Molina, Vall de Núria, Espot, Port Ainé i Vallter 2000 tanquen la temporada amb 610.000 visitants, un 28% més


L’empresa centenària Mobles Valentí vol transformar bona part de la fàbrica de Sant Pere de Ribes (Garraf) en un centre comercial amb botigues de grans marques, un cinema, restaurants, un gimnàs i espais de reunions empresarials. Segons ha anunciat aquest dimecres l’alcaldessa del municipi, Abigail Garrido, la companyia reubicarà la seva producció en unes naus situades al polígon Vilanoveta, a pocs metres de les instal•lacions actuals. D’aquesta manera, preveu mantenir al mateix lloc només l’espai destinat a botiga. La resta de superfície, de prop de 18.000 metres quadrats, és la que es transformaria en un petit centre d’oci. El projecte requereix una modificació del pla general que es debatrà al ple municipal de Sant Pere de Ribes de la setmana vinent. Garrido ha assegurat que el projecte es basa en una inversió completament privada, a iniciativa dels propietaris de Valentí, que fa deu anys van reduir substancialment la producció degut a la crisi econòmica. L’alcaldessa ha recordat que la companyia “té molta part de la superfície sense utilitzar”, de manera que la intenció és convertir l’espai en una zona comercial i d’oci, aprofitant l’embranzida que té el parc comercial del Garraf, situat a l’altra banda de l’avinguda on hi ha les instal•lacions de Mobles Valentí. Una de les singularitats del projecte és la previsió d’incloure sales de cinema, fet que ompliria un buit a la comarca, on actualment només existeixen alguns locals que comparteixen la programació de cinema amb altres activitats. “Donaria sortida a moltes demandes de la ciutadania pel que fa a l’oci cultural”, ha celebrat l’alcaldessa, que ha destacat que la proposta de Valentí preveu mantenir la façana industrial original de tot el complex. Per a què el projecte del centre comercial tiri endavant, però, caldrà que el ple municipal de Sant Pere de Ribes de la setmana que ve hi doni el vistiplau amb un acord aprovat per majoria absoluta. Tenint en compte que l’executiu de Garrido governa en minoria, l’alcaldessa apel•la als beneficis econòmics i a la generació de llocs de treball per obtenir el suport de la resta de grups. Si el Ple aprova la modificació urbanística, les obres del centre comercial podrien començar el 2019.

Summary: Mobles Valentí vol convertir la fàbrica de Sant Pere de Ribes en un centre comercial amb cinemes


El líder del PP, Pablo Casado, ha demanat aquest divendres al president del govern espanyol en funcions, Pedro Sánchez, que eviti que la investidura depengui de l’abstenció de Bildu, perquè “no és un partit homologable” i els seues escons no són iguals que la resta “per la moralitat d’una democràcia que ha plorat les víctimes del terrorisme”. En tot cas, ha rebutjat la petició que li fa el PSOE d’abstenir-se per evitar aquesta possibilitat aritmètica. “No acceptarem que pretenguin fer un relat mediàtic fent-nos responsables als constitucionalistes”, ha dit.   Casado ha fet aquestes manifestacions des de Pamplona després de reunir-se amb el president d’UPN, Javier Esparza, que tem que l’acord entre el PSN i Geroa Bai i l’abstenció de Bildu que ja va donar la presidència del Parlament de Navarra a Geroa Bai es repetirà per donar ara la presidència de la comunitat foral a la candidata del PSN; Maria Civite.  El líder del PP ha assegurat que Sánchez “no pot comprar un govern autonòmic venent Navarra a aquells que han justificat 800 atemptats, que no han condemnat la violència etarra ni estan ajudant a esclarir 300 crims que romanen impunes”.  Ha afirmat que Sánchez pretén mantenir aquesta estratègia a la investidura i ha criticat que els socialistes reclamin ara l’abstenció del PP i de Cs per evitar dependre dels independentistes. “No acceptarem que pretenguin fer un relat mediàtic fent-nos responsables als constitucionalistes”, ha dit.

Summary: Casado demana a Sánchez que no compti amb l’abstenció del Bildu per a la investidura: “No és un partit homologable”